[pic] | EUROOPAN YHTEISÖJEN KOMISSIO |

Bryssel 23.06.2005

KOM(2005) 293 lopullinen

2004/0146 (COD)

Muutettu ehdotus

EUROOPAN PARLAMENTIN JA NEUVOSTON DIREKTIIVI

Yhteisön lennonjohtajan lupakirjasta

(komission EY:n perustamissopimuksen 250 (2) artiklan nojalla esittämä)

2004/0146 (COD)

Muutettu ehdotus

EUROOPAN PARLAMENTIN JA NEUVOSTON DIREKTIIVI

Yhteisön lennonjohtajan lupakirjasta

TAUSTA

Ehdotukset toimitettiin neuvostolle ja Euroopan parlamentille (KOM(2004) 473 – 2004/0146(COD))

perustamissopimuksen 80 artiklan 2 kohdan mukaisesti | 12.7.2004 |

Euroopan talous- ja sosiaalikomitean lausunto | 9.3.2005 |

Alueiden komitean lausunto | ei lausuntoa |

Euroopan parlamentin lausunto ensimmäisessä käsittelyssä | 8.3.2005 |

EHDOTUKSEN TARKOITUS

Komission ehdotus Euroopan parlamentin ja neuvoston direktiiviksi yhteisön lennonjohtajan lupakirjasta kuuluu yhteistä ilmatilaa koskevan säädöspaketin keskeisiin osiin. Lupakirja helpottaa lennonjohtajien erityispätevyyden tunnustamista yhteisön tasolla. Samalla tiukat ja yhdenmukaistetut pätevyysvaatimukset ovat osa laajempaa yhteisön turvallisuuspolitiikkaa ja joustavoittavat osaltaan työvoiman organisointia erityisesti valtioiden rajat ylittävissä palveluissa ja toiminnallisten ilmatilan lohkojen määrittelyyn ja hallinnointiin liittyen.

Parlamentin tekemiä tarkistuksia koskevat huomautukset

Johdanto

Euroopan parlamentti teki 21 tarkistusta, joista komissio hyväksyy 18 (ks. kohdat 3.2 ja 3.3). Komissio ei voi hyväksyä kolmea parlamentin tekemää tarkistusta (ks. kohta 3.4).

Komission hyväksymät tarkistukset

Komissio voi hyväksyä kaikki turvallisuusnormien muotoiluun tai niiden merkityksen korostamiseen liittyvät tarkistukset. Kyseessä ovat tarkistukset 1, 2, 3, 5, 7, 8, 9, 11, 12, 13 ja 15. Komissio voi myös tukea parlamentin kantaa liittyen tarkistuksiin, joissa on löydetty sopiva tasapaino turvallisuusvaatimusten ja liikkuvuustavoitteiden välillä. Nämä tarkistukset koskevat kansallisia merkintöjä (tarkistus 16) ja kielitaitovaatimuksia (tarkistukset 10 ja 17). Jotta tarkistus 10 voitaisiin ottaa asianmukaisesti huomioon, muutetussa ehdotuksessa esitetään kielitaitotestin erityistä hyväksyntämenettelyä parlamentin ehdottaman täyden todistusmenettelyn sijaan.

Tarkistukset 10 ja 17 johtaisivat 8 artiklan 4 kohdan uudelleenmuotoiluun seuraavasti:

8 artikla

4. Jäsenvaltiot voivat asettaa paikallisia kielitaitovaatimuksia, jos sitä pidetään turvallisuuden kannalta tarpeellisena. Tämän vaikuttamatta 1 kohdan säännöksiin jäsenvaltiot voivat tietyissä tapauksissa ja […] turvallisuuteen liittyvistä syistä vaatia liitteessä II esitetyn […] kielitaidon arviointiasteikon tasoa 5 englannin kielessä ja/tai paikallisessa kielessä, jos […] kelpuutukseen tai merkintään liittyvät käytännön seikat sitä edellyttävät . Tällaisen vaatimuksen on oltava objektiivisesti perusteltu, syrjimätön, suhteellinen ja läpinäkyvä. Kielitaito on osoitettava todistuksella, joka annetaan kansallisen valvontaviranomaisen hyväksymän läpinäkyvän ja objektiivisen arviointimenettelyn jälkeen. [1]

Kirjanpitonormeihin liittyen komissio voi hyväksyä tarkistuksen 18, jossa ehdotetaan 11 artiklan 1 kohdan poistamista.

Komission osittain tai periaatteessa hyväksymät tarkistukset

Komissio tukee ajatusta siitä, että työmarkkinaosapuolet seuraavat direktiivin täytäntöönpanoa (tarkistus 6). Samoin komissio tukee viittausta kansalliseen sosiaalilainsäädäntöön ja -sääntöihin liikkuvuuteen liittyen (tarkistus 20). Edellytyksenä on kuitenkin, että nämä tarkistukset otetaan huomioon johdanto-osassa asianmukaisessa oikeudellisessa muodossa. Tarkistuksen 14 sisältämä ajatus turvallisuuteen ja kriisitilanteiden hallintaan liittyvästä koulutuksesta tulisi mainita liitteessä II olevassa (pohjakoulutusta koskevassa) A osassa.

Tarkistukset 6, 14 ja 20 johtaisivat johdanto-osan 16 kappaleen ja liitteessä I olevan A osan uudelleenmuotoiluun sekä uuteen johdanto-osan 16 a kappaleeseen seuraavasti:

(16) Tällä direktiivillä voi olla vaikutusta lennonjohtajien päivittäiseen työskentelyyn. Komission olisi tiedotettava asianmukaisesti työmarkkinaosapuolille kaikista sellaisista toimenpiteistä, joilla on huomattavia vaikutuksia työmarkkinoihin, ja kuultava niitä näistä toimenpiteistä. Sen vuoksi on kuultu Euroopan tason työmarkkinaosapuolten vuoropuhelua edistävien alakohtaisten neuvottelukomiteoiden perustamisesta 20 päivänä toukokuuta 1998 tehdyllä komission päätöksellä 98/500/EY perustettua työmarkkinaosapuolten vuoropuhelua edistävää neuvottelukomiteaa ¸ ja sitä olisi kuultava aina asian jatkokäsittelyn yhteydessä .

Liite I, A osa

(Toinen kohta:) Pohjakoulutukseen on sisällyttävä seuraavat aiheet: ilmailulaki, ilmaliikenteen hallinta, mukaan luettuina siviili- ja sotilasilmailun yhteistyömenettelyt, meteorologia, lentosuunnistus, ilma-alukset ja lentoperiaatteet, mukaan luettuna lennonjohtajan ja lentäjän välinen ymmärrys, inhimilliset tekijät, laitteet ja järjestelmät, ammatillinen ympäristö, poikkeavat tilanteet ja hätätilanteet, mukaan luettuina turvallisuus ja kriisitilanteiden hallinta , heikentyneet järjestelmät ja kielitaito, mukaan luettuna radiopuhelinfraseologia.

(16 a) Jäsenvaltioiden on taattava, että lennonjohtajan ja työnantajan väliseen työsuhteeseen sovellettavia oikeuksia ja velvoitteita ohjaavat siinä jäsenvaltiossa sovellettavat määräykset, jossa lennonjohtaja yleensä harjoittaa toimintaansa, riippumatta hänen vastuullaan olevasta ilmatilasta .

Hylätyt tarkistukset

Komissio ei voi hyväksyä tarkistusta 19. Komissio katsoo, että yhteisön muu lainsäädäntö kattaa riittävästi kansainväliset tilinpitostandardit. Komissio ei liioin voi hyväksyä tarkistuksia 4 ja 21. Tarkistus 4 johtaisi yhteisön normien käyttöönoton viivästymiseen ja yhteisön ja kansallisten lupajärjestelmien rinnakkaisuuteen. Tämä ei ole hyväksyttävää turvallisuuden kannalta. Tarkistus 21 hylätään, koska se poikkeaa pakotteita koskevasta vakiolausekkeesta.

Päätelmät

Komissio muuttaa ehdotustaan edellä kuvatulla tavalla EY:n perustamissopimuksen 250 artiklan 2 kohdan mukaisesti.

[1] Parlamentin komission ehdotukseen tekemät muutokset on merkitty kursiivilla ja lihavoinnilla. Komission näihin muutosehdotuksiin ehdottamat muutokset on merkitty alleviivauksella.